บาทเปิด 31.12/14 บาทต่อดอลลาร์ แข็งค่า รอบ 4 เดือน
เงินบาทเปิดตลาด 31.12/14 บาทต่อดอลลาร์ แข็งค่า รอบ 4 เดือนตามทิศทางภูมิภาค หลังเฟดส่งสัญญาณลดดอกเบี้ยครึ่งปีหลัง มองกรอบ 31.08-31.30 บาทต่อดอลลาร์
20 มิ.ย. 2562

เงินบาทเปิดตลาด 31.12/14 บาทต่อดอลลาร์ แข็งค่า รอบ 4 เดือนตามทิศทางภูมิภาค หลังเฟดส่งสัญญาณลดดอกเบี้ยครึ่งปีหลัง มองกรอบ 31.08-31.30 บาทต่อดอลลาร์
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.12/14 บาท/ดอลลาร์ แข็งค่าจากเย็นวานที่ปิดตลาดที่ระดับ 31.24 บาท/ดอลลาร์ โดยเป็นการแข็งค่าสุดในรอบ 4 เดือนนับตั้งแต่ ก.พ.62
เช้านี้เงินบาทปรับตัวแข็งค่าเมื่อเทียบกับดอลลาร์สหรัฐ สอดคล้องกับทิศทางของค่าเงินสกุลอื่นๆ ในภูมิภาค หลังจากที่ประธานธนาคารกลางสหรัฐ (เฟด) ส่งสัญญาณว่าจะมีการปรับลดอัตราดอกเบี้ยนโยบายลงในเร็วๆ นี้ เพราะมีความกังวลต่อเศรษฐกิจสหรัฐที่กำลังชะลอตัว ในขณะที่ผลการประชุมคณะกรรมการกำหนดนโยบายการเงินของธนาคารกลางสหรัฐ (FOMC) รอบนี้ยังคงดอกเบี้ยไว้ในระดับเดิมไปก่อน
"บาทแข็งค่าอีก เพราะดอลลาร์สหรัฐอ่อนค่าลง จากที่ประธานเฟดออกมาส่งสัญญาณว่าจะต้องปรับลดดอกเบี้ยลงในช่วงครึ่งปีหลังนี้" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.08-31.30 บาท/ดอลลาร์